
ANEXA I
REZUMATUL CARACTERISTICILOR PRODUSULUI
1.
DENUMIREA COMERCIALĂ A MEDICAMENTULUI 
Eklira Genuair 322 micrograme pulbere de inhalat

2.
COMPOZIŢIA CALITATIVĂ ŞI CANTITATIVĂ
Fiecare doză eliberată (doza care se eliberează prin piesa bucală) conţine bromură de aclidiniu 375 µg (echivalent cu aclidiniu 322 µg). Aceasta corespunde unei doze măsurate de bromură de aclidiniu 400 µg, echivalent cu aclidiniu 343 µg.

Excipienţi cu efect cunoscut:
Fiecare doză eliberată conţine lactoză aproximativ 12 mg (sub formă de lactoză monohidrat).
Pentru lista tuturor excipienţilor, vezi pct. 6.1.

3.
FORMA FARMACEUTICĂ
Pulbere de inhalat.

Pulbere de culoare albă sau aproape albă, într-un inhalator alb prevăzut cu un indicator de doze integrat şi un buton verde pentru dozaj.

4.
Date clinice
4.1
Indicaţii terapeutice
Eklira Genuair este utilizat ca tratament bronhodilatator de întreţinere, pentru ameliorarea simptomelor la adulţii cu boală pulmonară obstructivă cronică (BPOC) (vezi pct. 5.1).

4.2
Doze şi mod de administrare
Doze

Doza recomandată este o inhalare care conţine aclidiniu 322 micrograme, de două ori pe zi.

Dacă se omite o doză, următoarea doză trebuie administrată cât mai curând posibil. Totuşi, dacă este aproape momentul pentru administrarea următoarei doze, doza omisă trebuie sărită.
Vârstnici

Nu este necesară ajustarea dozei la vârstnici (vezi pct. 5.2). 

Pacienţi cu insuficienţă renală
Nu este necesară ajustarea dozei la pacienţi cu insuficienţă renală (vezi pct. 5.2).

Pacienţi cu insuficienţă hepatică
Nu este necesară ajustarea dozei la pacienţi cu insuficienţă hepatică (vezi pct. 5.2).

Copii şi adolescenţi
Pentru indicaţia de BPOC, Eklira Genuair nu prezintă utilizare relevantă la copii şi adolescenţi (cu vârsta sub 18 ani).
Mod de administrare

Pentru utilizare prin inhalare.

Pacienţii trebuie instruiţi cu privire la administrarea corectă a medicamentului deoarece Genuair ar putea funcționa diferit de alte inhalatoare posibil utilizate anterior de pacienți. Este important ca pacienții să fie instruiți să citească instrucțiunile pentru utilizare din prospect, care este ambalat împreună cu inhalatorul.

Pentru instrucțiunile de utilizare, vezi pct. 6.6.
4.3
Contraindicaţii
Hipersensibilitate la bromură de aclidiniu sau la excipienţii enumeraţi la pct. 6.1.

4.4
Atenţionări şi precauţii speciale pentru utilizare
Pacienţi cu bronhospasm paradoxal:

Utilizarea Eklira Genuair poate cauza bronhospasm paradoxal. Dacă se întâmplă acest lucru, tratamentul cu Eklira Genuair trebuie întrerupt şi trebuie luate în considerare alte tratamente.
Agravare a bolii:

Bromura de aclidiniu este un bronhodilatator utilizat în cadrul tratamentului de întreţinere şi nu trebuie utilizat pentru ameliorarea episoadelor acute de bronhospasm, ca tratament de urgenţă. În eventualitatea unei modificări a intensităţii BPOC pe parcursul tratamentului cu bromură de aclidiniu, modificare care determină pacientul să considere necesară utilizarea unei medicaţii de urgenţă, trebuie efectuată o reevaluare a pacientului şi a schemei de tratament a acestuia.

Efecte cardiovasculare:

Au fost observate aritmii cardiace, inclusiv fibrilație atrială și tahicardie atrială paroxistică, după administrarea Eklira Genuair (vezi pct. 4.8). Prin urmare, Eklira Genuair trebuie utilizat cu precauție la pacienții cu aritmii cardiace, antecedente de aritmii cardiace sau cu factori de risc pentru aritmii cardiace.
Experiența la pacienții cu comorbidități cardiovasculare în studiile clinice este limitată (vezi pct. 5.1). Aceste afecțiuni pot fi influențate de mecanismul de acțiune anticolinergic.
Activitate anticolinergică:

Xerostomia, observată în timpul tratamentului cu efect anticolinergic, poate fi asociată cu apariția cariilor dentare.

În concordanţă cu acţiunea anticolinergică, bromura de aclidiniu trebuie utilizată cu atenţie la pacienţii cu hiperplazie de prostată simptomatică sau cu obstrucţie a vezicii urinare sau la pacienţii cu glaucom cu unghi îngust (cu toate că este foarte puţin probabil contactul direct al medicamentului cu ochii).

Excipienţi:

Medicamentul conține lactoză. Pacienţii cu afecţiuni ereditare rare de intoleranţă la galactoză, deficit de lactază sau sindrom de malabsorbţie la glucoză-galactoză nu trebuie să utilizeze acest medicament.
4.5
Interacţiuni cu alte medicamente şi alte forme de interacţiune
Nu s-au efectuat studii privind interacţiunile bromurii de aclidiniu cu alte substanțe cu efect anticolinergic şi, de aceea, administrarea lor concomitentă nu este recomandată.
Cu toate că nu s-au efectuat studii oficiale in vivo privind interacţiunile, bromura de aclidiniu sub formă de pulbere de inhalat a fost utilizată concomitent cu alte medicamente indicate pentru BPOC, inclusiv bronhodilatatoare simpatomimetice, metilxantine şi steroizi cu administrare orală şi inhalatorie, fără evidenţe clinice de interacţiuni medicamentoase.

Studiile in vitro au demonstrat că nu se preconizează ca bromura de aclidiniu sau metaboliţii săi, în cazul administrării în doze terapeutice, să determine interacţiuni cu substanțele active care sunt substraturi ale glicoproteinei P (P‑gp) sau cu substanțele active metabolizate prin intermediul izoenzimelor citocromului P450 (CYP450) şi esterazelor (vezi pct. 5.2).

4.6
Fertilitatea, sarcina şi alăptarea
Sarcina

Nu există date cu privire la utilizarea bromurii de aclidiniu la femeile gravide.

Studiile efectuate la animale au evidenţiat toxicitate fetală doar la valori de doze mult mai mari decât cele care determină la om expunerea maximă la bromură de aclidiniu (vezi pct. 5.3). Bromura de aclidiniu poate fi utilizată în timpul sarcinii doar dacă beneficiile anticipate sunt mai mari decât riscurile potenţiale.

Alăptarea

Nu se cunoaşte dacă metaboliţii bromurii de aclidiniu/se excretă în laptele uman. Studiile efectuate la animale au evidenţiat excreţia de cantităţi mici de metaboliţi ai bromurii de aclidiniu/în lapte.Nu poate fi exclus un risc la nou-născuți/sugari.Trebuie luată decizia fie de a întrerupe alăptarea, fie de a întrerupe/renunța la tratamentul cu Eklira Genuair, având în vedere beneficiul alăptării pentru copil şi beneficiul tratamentului pentru femeie.

Fertilitatea

Studiile efectuate la şobolani au evidenţiat reduceri uşoare ale fertilităţii, doar la valori de doze mult mai mari decât cele care determină la om expunerea maximă la bromură de aclidiniu (vezi pct. 5.3). Este puţin probabil ca bromura de aclidiniu, administrată în doza recomandată, să influenţeze fertilitatea la om.

4.7
Efecte asupra capacităţii de a conduce vehicule şi de a folosi utilaje
Bromura de aclidiniu poate avea o influenţă mică asupra capacităţii de a conduce vehicule şi de a folosi utilaje. Apariţia cefaleei, amețelii sau vederii înceţoşate după administrarea bromurii de aclidiniu (vezi pct. 4.8) poate influenţa capacitatea de a conduce vehicule şi de a folosi utilaje.
4.8
Reacţii adverse 
Rezumatul profilului de siguranţă
Cele mai frecvente reacţii adverse raportate ca urmare a utilizării Eklira Genuair sunt cefaleea (6,6%) şi rinofaringita (5,5%).
Rezumatul tabelar al reacţiilor adverse

Frecvenţa atribuită reacţiilor adverse enumerate mai jos se bazează pe ratele brute de incidenţă a reacţiilor adverse (adică reacţii atribuite medicamentului Eklira Genuair), observate în cazul administrării dozei de Eklira Genuair 322 µg (la 636 pacienţi), în analizele globale ale unor studii clinice randomizate, controlate cu placebo, unul cu durata de 6 luni şi două cu durata de 3 luni sau în rezultatele studiilor ulterioare punerii pe piață.

Un studiu controlat cu placebo efectuat la 1791 de pacienți cu BPOC moderată până la severă tratați cu Eklira Genuair până la 36 de luni nu a identificat alte reacții adverse.
Frecvenţa reacţiilor adverse este definită cu ajutorul următoarei convenţii: foarte frecvente (≥1/10); frecvente (≥1/100 şi <1/10); mai puţin frecvente (≥1/1000 şi <1/100); rare (≥1/10000 şi <1/1000); foarte rare (<1/10000) şi cu frecvenţă necunoscută (care nu poate fi estimată din datele disponibile).

	Clasificare MedDRA pe aparate, sisteme şi organe
	Termen preferat
	Frecvenţe

	Infecţii şi infestări
	Sinuzită
	Frecvente

	
	Rinofaringită
	Frecvente

	Tulburări ale sistemului imunitar
	Hipersensibilitate
	Rare

	
	Angiodem
	Cu frecvenţă necunoscută

	
	Reacție anafilactică
	Cu frecvenţă necunoscută

	Tulburări ale sistemului nervos
	Cefalee
	Frecvente

	
	Amețeală
	Mai puțin frecvente

	Tulburări oculare
	Vedere înceţoşată
	Mai puţin frecvente

	Tulburări cardiace 
	Aritmii cardiace, inclusiv fibrilație atrială și tahicardie paroxistică
	Mai puţin frecvente

	
	Tahicardie
	Mai puţin frecvente

	
	Palpitaţii
	Mai puţin frecvente

	Tulburări respiratorii, toracice şi mediastinale 
	Tuse
	Frecvente

	
	Disfonie
	Mai puţin frecvente

	Tulburări gastro‑intestinale 
	Diaree
	Frecvente

	
	Greață
	Frecvente

	
	Xerostomie
	Mai puţin frecvente

	
	Stomatită
	Mai puțin frecvente

	Afecţiuni cutanate şi ale ţesutului subcutanat


	Erupţie cutanată
	Mai puţin frecvente

	
	Prurit
	Mai puţin frecvente

	Tulburări renale şi ale căilor urinare 
	Retenţie urinară
	Mai puţin frecvente


Raportarea reacţiilor adverse suspectate

Raportarea reacţiilor adverse suspectate după autorizarea medicamentului este importantă. Acest lucru permite monitorizarea continuă a raportului beneficiu/risc al medicamentului. Profesioniştii din domeniul sănătăţii sunt rugaţi să raporteze orice reacţie adversă suspectată prin intermediul sistemului naţional de raportare, aşa cum este menţionat în Anexa V.

4.9
Supradozaj
Dozele mari de bromură de aclidiniu pot provoca semne şi simptome anticolinergice.

Totuşi, unor subiecţi sănătoşi li s-au administrat prin inhalare doze unice de bromură de aclidiniu 6000 µg, neînregistrându-se reacţii adverse anticolinergice sistemice. În plus, la subiecţii sănătoşi, nu s-au observat reacţii adverse relevante din punct de vedere clinic după administrarea timp de 7 zile, a unor doze de bromură de aclidiniu de până la 800 µg, de două ori pe zi.
Este puţin probabilă intoxicarea acută prin ingerarea accidentală de bromură de aclidiniu, datorită biodisponibilităţii sale orale scăzute şi a mecanismului de eliberarare a dozei, acţionat prin respiraţie, al inhalatorului Genuair.

5.
PROPRIETĂŢI FARMACOLOGICE
5.1 
Proprietăţi farmacodinamice
Grupa farmacoterapeutică: medicamente pentru boli obstructive ale căilor respiratorii, anticolinergice, codul ATC: R03BB05.
Mecanism de acțiune
Bromura de aclidiniu este un antagonist al receptorului muscarinic, selectiv, competitiv (cunoscut, de asemenea, ca anticolinergic), cu o remanenţă prelungită la nivelul receptorilor M3, comparativ cu receptorii M2. Receptorii M3 mediază contracţia musculaturii netede a căilor respiratorii. Bromura de aclidiniu inhalată acţionează local la nivelul plămânilor, antagonizând receptorii M3 ai musculaturii netede a căilor respiratorii şi având ca rezultat inducerea bronhodilataţiei. Studiile non-clinice efectuate in vitro şi in vivo au evidenţiat efectul bromurii de aclidiniu de inhibare rapidă a bronhoconstricţiei induse de acetilcolină, inhibarea fiind dependentă de doză şi de lungă durată. Bromura de aclidiniu se desface rapid în plasmă, prin urmare incidenţa reacţiilor adverse anticolinergice sistemice este redusă.
Efecte farmacodinamice

Studiile de eficacitate clinică au evidenţiat că administrarea Eklira Genuair a determinat ameliorări semnificative ale funcţiei pulmonare (măsurată prin volum expirator forţat într-o secundă) [VEF1]), care au durat timp de 12 ore, după utilizarea dimineaţa şi seara, rezultatele fiind evidente în decurs de 30 minute după administrarea primei doze (creşteri de 124‑133 ml, comparativ cu valoarea iniţială). Bronhodilatarea maximă a fost atinsă în interval de 1‑3 ore după administrarea dozei, cu îmbunătăţiri ale valorii maxime medii ale VEF1 de 227‑268 ml în momentul atingerii stării de echilibru, comparativ cu valoarea iniţială.

Electrofiziologie cardiacă
Nu s-a observat nicio modificare a intervalului QT (valoare corectată, folosind fie metoda Fridericia, fie metoda Bazett sau valoare corectată individual) atunci când bromura de aclidiniu (200 µg sau 800 µg) s-a administrat o dată pe zi, timp de 3 zile, unor subiecţi sănătoşi, în cadrul unui studiu cu privire la intervalul QT.

În plus, după 3 luni de tratament, la 336 pacienţi (dintre care 164 au utilizat doza de 322 µg Eklira Genuair, de două ori pe zi) nu s-a observat nicio modificare semnificativă din punct de vedere clinic indusă de Eklira Genuair asupra ritmului cardiac, monitorizat prin metoda Holter, timp de 24 ore.

Eficacitate şi siguranţă clinică
Programul de dezvoltare clinică în Faza III desfăşurat cu Eklira Genuair a inclus 269 pacienţi trataţi cu doza de Eklira Genuair 322 µg administrată de două ori pe zi în cadrul unui studiu randomizat, placebo controlat, cu durata de 6 luni şi 190 pacienţi trataţi cu doza de Eklira Genuair 322 µg administrată de două ori pe zi în cadrul unui studiu randomizat, placebo controlat, cu durata de 3 luni. Eficacitatea a fost evaluată prin măsurări ale funcţiei pulmonare şi a prin evaluarea răspunsurilor simptomatice cum sunt dispneea, statusul clinic specific bolii, utilizarea medicamentelor de urgenţă şi apariţia exacerbărilor. În cadrul studiilor de siguranţă pe termen lung, Eklira Genuair a fost asociat cu eficacitate bronhodilatatorie, atunci când a fost administrat pe o perioadă de tratament de 1 an.

Bronhodilatare
În studiul cu durata de 6 luni, pacienţii care au utilizat Eklira Genuair 322 µg de două ori pe zi au prezentat o ameliorare semnificativă din punct de vedere clinic a funcţiei pulmonare (măsurată prin VEF1). Efectele bronhodilatatoare maxime au fost evidente din ziua unu şi s-au menţinut pe toată durata tratamentului, de 6 luni. Ca urmare a tratamentului cu durata de 6 luni, ameliorarea medie, exprimată prin valoarea VEF1, măsurat anterior administrării dozei matinale, a fost de 128 ml (IÎ 95% =85‑170; p<0,0001), comparativ cu placebo.
Rezultate similare s-au observat şi în studiul cu durata de 3 luni efectuat cu Eklira Genuair.

Statusul clinic specific bolii şi beneficiile simptomatice
Eklira Genuair a demonstrat ameliorări semnificative din punct de vedere clinic asupra dispneei (evaluate cu ajutorul indexului de tranziţie a dispneei [TDI]) şi statusului clinic specific bolii (evaluat cu ajutorul Chestionarului Respirator St. George [SGRQ]). Tabelul de mai jos indică ameliorarea simptomelor obţinută ca urmare a tratamentului cu Eklira Genuair cu durata de 6 luni.

	Variabilă
	Tratament
	Ameliorare comparativ cu placebo
	Valoarea‑ p

	
	Eklira Genuair
	Placebo
	
	

	TDI

	Procentul de pacienţi care au înregistrat o diferenţă importantă clinic minimă MCIDa 
	56,9
	45,5
	ameliorare de 1,68c în probabilitate
	0,004

	Modificare medie comparativ cu valoarea iniţială
	1,9
	0,9
	1,0 unitate
	<0,001

	SGRQ

	Procentul de pacienţi care au înregistrat o diferenţă importantă clinic minimă (MCID)b 
	57,3
	41,0
	ameliorare de 1,87c în probabilitate
	<0,001

	Modificare medie comparativ cu valoarea iniţială
	‑7,4
	‑2,8
	‑ 4,6 unităţi
	<0,0001

	a
Diferenţă importantă clinic minimă (MCID) de cel puţin 1 unitate în ceea ce privește TDI.

b
MCID de cel puţin ‑ 4 unităţi în ceea ce privește SGRQ.

c
Risc relativ, creştere a probabilităţii de a înregistra MCID, comparativ cu placebo.




Pacienţii trataţi cu Eklira Genuair au necesitat mai puţine tratamente de urgenţă decât cei cărora li s-a administrat placebo (o reducere de 0,95 inhalări pe zi, la 6 luni [p=0,005]). De asemenea, Eklira Genuair ameliorează simptomele zilnice de BPOC (dispnee, tuse şi producere de spută) şi simptomele apărute pe timpul nopţii sau dimineaţa devreme.

Analizele de eficacitate acumulate pentru studiile controlate cu placebo, cu durata de 6 şi 3 luni, au evidenţiat o reducere semnificativă din punct de vedere statistic a procentului exacerbărilor moderate până la severe (care necesită tratament cu antibiotice sau corticosteroizi sau care necesită spitalizare) în cazul tratamentului cu doza de aclidiniu 322 µg administrată de două ori pe zi, în comparaţie cu placebo (raportul per pacient per an: 0,31 comparativ 0,44; p=0,0149).
Studiu de siguranță și eficacitate pe termen lung până la 3 ani

Efectul bromurii de aclidiniu asupra apariției evenimentelor adverse cardiovasculare majore (major adverse cardiovascular events = MACE) a fost evaluat într-un studiu randomizat, dublu-orb, controlat cu placebo, cu grupuri paralele, la 3630 de pacienți adulți cu vârste cuprinse între 40 și 91 de ani, cu BPOC moderată până la foarte severă, tratați timp de până la 36 de luni, dintre care 58,7% au fost de sex masculin, și 90,7% au fost de rasă caucaziană, cu un VEF1 mediu post-bronhodilatator de 47,9% din valoarea prezisă și o valoare medie a CAT (Chestionar de evaluare a BPOC) de 20,7. Toți pacienții au avut antecedente de boală cardiovasculară sau cerebrovasculară și/sau factori de risc cardiovascular importanți. 59,8% dintre pacienți au avut cel puțin o exacerbare a BPOC în ultimele 12 luni înainte de momentul includerii în studiu. Aproximativ 48% dintre pacienții înrolați au avut în antecedente cel puțin 1 eveniment cardiovascular documentat - boală cerebrovasculară (13,1%), boală coronariană (35,4%), boală vasculară periferică sau istoric de claudicație (13,6%).

Studiul a avut un protocol bazat pe aparitia evenimentelor și a fost încheiat odată ce au fost obținute suficiente evenimente tip MACE pentru analiza primară de siguranță. În timpul studiului, pacienții au întrerupt tratamentul dacă au prezentat un eveniment tip MACE și au intrat în perioada de urmărire post-tratament. 70,7% dintre pacienți au finalizat studiul cu evaluarea medicului investigator. Perioada medie de tratament pentru grupul tratat cu Eklira Genuair a fost de 1,1 ani, respectiv 1 an pentru grupul cu administrare de placebo. Perioada medie în studiu pentru grupul tratat cu Eklira Genuair a fost de aproximativ 1,4 iar pentru grupul cu administrare de placebo a fost de 1,3 ani.
Criteriul principal de evaluare a siguranței a fost momentul până la prima apariție a evenimentelor de tip MACE, definit ca oricare dintre următoarele evenimente adjudecate: deces de cauză cardiovasculară, infarct miocardic non-letal (IM) sau accident vascular cerebral ischemic non-letal. Procentul pacienților cu cel puțin un MACE a fost de 3,85% în grupul de tratament cu aclidinium, față de 4,23% la grupul cu administrare de placebo. Eklira Genuair nu a crescut riscul de MACE la pacienții cu BPOC, comparativ cu placebo, atunci când s-au adăugat la terapia curentă de fond (risc relativ (RR) 0,89; 95% IÎ: 0,64, 1,23). Limita superioară a intervalului de încredere a exclus o marjă de risc predefinită de 1,8.
Rata de exacerbări moderate sau severe ale BPOC per pacient pe parcursul unui an în primul an de tratament a fost evaluată ca criteriu principal al eficacității în studiu. Pacienții tratați cu Eklira Genuair au prezentat o reducere semnificativă statistic de 22%, comparativ cu placebo (risc relativ [RR] 0,78; IÎ 95% 0,68 la 0,89; p <0,001). În plus, Eklira Genuair a indicat o reducere semnificativă statistic de 35% a ratei spitalizărilor din cauza exacerbărilor BPOC în timpul primului an de tratament, comparativ cu placebo (RR 0,65; 95% IÎ 0,48 la 0,89; p = 0,006).

La grupul tratat cu Eklira Genuair s-a constatat o întârziere în timp semnificativă statistic până la prima exacerbare moderată sau severă în timpul tratamentului, comparativ cu grupul cu administrare de placebo. Pacienții din grupul tratat cu bromură de aclidiniu au avut o reducere relativă de 18% a riscului de exacerbare (RR 0,82; IÎ 95% [0,73, 0,92], p <0,001).
Toleranţa la activitatea fizică
În cadrul unui studiu clinic randomizat, placebo controlat, încrucișat, cu durata de 3 săptămâni, Eklira Genuair a fost asociat cu o îmbunătățire semnificativă a duratei de toleranță la activitatea fizică, comparativ cu placebo, de 58 secunde (IÎ 95% =9-108; p=0,021; valoare pre-tratament: 486 secunde). Conform statisticilor, Eklira Genuair a redus semnificativ hiperinflaţia pulmonară în stare de repaus (capacitate funcțională reziduală [CFR]=0,197 l [IÎ 95% =0,321, 0,072; p=0,002]; volum rezidual [VR]=0,238 l [IÎ 95%=0,396, 0,079; p=0,004]), îmbunătățindu-se, de asemenea, capacitatea de inspirare (cu 0,078 l; IÎ 95%=0,01, 0,145; p=0,025) și reducându-se dispneea în timpul efortului fizic (scala Borg) (cu 0,63 unități Borg; IÎ 95%=1,11, 0,14; p=0,012).
Copii şi adolescenţi

Agenţia Europeană a Medicamentului a acordat o derogare de la obligaţia de depunere a rezultatelor studiilor efectuate cu Eklira Genuair la toate subgrupele de copii şi adolescenţi pentru indicaţia de BPOC (vezi pct. 4.2 pentru informaţii privind utilizarea la copii şi adolescenţi).
5.2
Proprietăţi farmacocinetice
Absorbţie

Bromura de aclidiniu este absorbită rapid la nivel pulmonar, atingând concentraţiile plasmatice maxime în interval de 5 minute de la inhalare la subiecţii sănătoşi, iar la pacienţii cu BPOC, în mod normal, în primele 15 minute. Procentul din doză inhalată care ajunge în circulaţia sistemică sub formă de aclidiniu nemodificat este foarte mic, de sub 5%.

La pacienţii cu BPOC, concentraţiile plasmatice maxime la starea de echilibru obţinute după inhalarea pulberii, în cazul administrării de doze unice de bromură de aclidiniu 400 µg, au fost de aproximativ 224 pg/ml. Concentraţiile plasmatice la starea de echilibru au fost atinse în interval de şapte zile, în cazul administrării a două doze pe zi. 
Distribuţie

Depunerea completă la nivel pulmonar a bromurii de aclidiniu prin utilizarea inhalatorului Genuair a fost, în medie, de aproximativ 30% din doza măsurată.

Legarea bromurii de aclidiniu de proteinele plasmatice, determinată in vitro, corespunde cel mai probabil legării metaboliţilor de proteinele plasmatice, datorată hidrolizei rapide a bromurii de aclidiniu la nivel plasmatic; legarea de proteinele plasmatice a fost de 87% pentru metabolitul - acid carboxilic şi de 15% pentru metabolitul - alcool. Principala proteină din plasmă de care se leagă bromura de aclidiniu este albumina.

Metabolizare

Bromura de aclidiniu este rapid şi intens hidrolizată la derivaţii metabolit - alcool şi metabolit - acid carboxilic, inactivi din punct de vedere farmacologic. Hidroliza se realizează atât chimic (non‑enzimatic) cât şi enzimatic prin intermediul esterazelor, butirilcolinesteraza fiind principala esterază implicată în hidroliză la om. După administrarea inhalatorie, concentraţiile plasmatice ale metabolitului - acid carboxilic sunt de aproximativ 100 de ori mai mari decât cele ale metabolitului - alcool şi ale substanţei active nemodificate. 
Metabolizarea minimă absolută a bromurii de aclidiniu inhalate (<5%) este determinată de faptul că bromura de aclidiniu depozitată la nivel pulmonar sau înghiţită este hidrolizată sistemic sau pre‑sistemic în proporţie mare.
Metabolizarea prin intermediul enzimelor CYP450 are un rol minor în clearance-ul metabolic total al bromurii de aclidiniu.
Studiile efectuate in vitro au evidenţiat că în cazul administrării de doze terapeutice, bromura de aclidiniu sau metaboliţii acesteia nu au niciun rol inhibitor sau inductor asupra enzimelor citocromului P450 (CYP450) şi nu inhibă esterazele (carboxilesterază, acetilcolinesterază şi butirilcolinesterază). Studiile efectuate in vitro au evidenţiat că bromura de aclidiniu sau metaboliţii acesteia nu reprezintă substraturi sau inhibitori ai glicoproteinei P.
Eliminare

Timpul de înjumătățire plasmatică și timpul de înjumătățire efectiv prin eliminarea bromurii de aclidiniu este de aproximativ 14 ore si respectiv 10 ore, după administrarea inhalatorie a dozelor de 400 µg de două ori pe zi la pacienții cu BPOC.
După administrarea intravenoasă a dozei de bromură de aclidiniu 400 µg marcată radioactiv la subiecţii sănătoşi, aproximativ 1% din doză a fost excretată sub formă de bromură de aclidiniu nemodificată în urină. Până la 65% din doză a fost eliminată sub formă de metaboliţi în urină şi până la 33% din doză a fost eliminată sub formă de metaboliţi în materiile fecale.

După administrarea inhalatorie a dozelor de bromură de aclidiniu de 200 µg şi 400 µg la subiecţi sănătoşi sau pacienţi cu BPOC, excreţia urinară a aclidiniului nemodificat a fost foarte mică, de aproximativ 0,1% din doza administrată, indicând faptul că clearance-ul renal are un rol minim în clearance-ul total al aclidiniu‑ului din plasmă.

Liniaritate/Non‑liniaritate
Bromura de aclidiniu a demonstrat liniaritate cinetică şi un comportament farmacocinetic care nu depinde de timp, în cazul administrării de doze cuprinse în intervalul dozelor terapeutice.

Grupe speciale de pacienţi

Vârstnici

Proprietăţile farmacocinetice ale bromurii de aclidiniu la pacienţii cu BPOC moderată până la severă par a fi similare la pacienţii cu vârsta cuprinsă între 40 şi 59 ani şi la pacienţii cu vârsta ≥70 ani. Prin urmare, nu este necesară ajustarea dozei la pacienţi vârstnici cu BPOC.
Pacienţi cu insuficienţă hepatică

Nu s-au efectuat studii la pacienţi cu insuficienţă hepatică. Având în vedere că bromura de aclidiniu este metabolizată în principal prin clivaj chimic şi enzimatic în plasmă, este foarte puţin probabil ca disfuncţia hepatică să modifice expunerea sistemică la bromura de aclidiniu. Nu sunt necesare ajustări ale dozelor la pacienţii cu BPOC şi insuficienţă hepatică.
Pacienţi cu insuficienţă renală

Nu s-au observat diferenţe farmacocinetice semnificative între subiecţii cu funcţie renală normală şi subiecţii cu insuficienţă renală. Prin urmare, nu este necesară ajustarea dozei şi monitorizarea suplimentară la pacienţii cu BPOC şi insuficienţă renală.
Rasă

După administrarea inhalatorie repetată s-a observat că, expunerea sistemică la bromura de aclidiniu este similară la pacienții de origine japoneză și caucaziană.
Relaţii farmacocinetice/farmacodinamice

Din cauza faptului că bromura de aclidiniu acţionează la nivel local în plămâni şi este rapid dizolvată în plasmă, nu există relaţii directe între proprietăţile farmacocinetice şi farmacodinamice.

5.3 Date preclinice de siguranţă

Datele non-clinice nu au evidenţiat niciun risc special pentru om pe baza studiilor convenţionale farmacologice privind evaluarea siguranţei, toxicitatea după doze repetate, genotoxicitatea, carcinogenicitatea și toxicitatea asupra funcţiei de reproducere şi dezvoltării.

În studii non-clinice privind parametrii cardiovasculari (puls mărit la câini), au fost observate toxicitate asupra funcţiei de reproducere (fetotoxicitate) şi reacţii care au influenţat fertilitatea (scăderi uşoare ale ratei de concepţie, ale numărului de corpuri luteale şi pierderi pre‑ şi post‑implantare) numai la expuneri considerate suficient de mari, faţă de expunerea maximă la om, indicând o relevanţă mică pentru utilizarea clinică.
Toxicitatea scăzută observată în cadrul unor studii non‑clinice de toxicitate este determinată parţial de metabolizarea rapidă a bromurii de aclidiniu la nivel plasmatic şi de lipsa activităţii farmacologice semnificative a metaboliţilor principali. În aceste studii, marjele de siguranţă corespunzătoare unei expuneri sistemice la om obţinute cu o doză de 400 µg administrată de două ori pe zi, comparativ cu valoarea la care nu se observă nicio reacţie adversă, au fost de 7 până la de 73 de ori mai mari.
6.
PROPRIETĂŢI FARMACEUTICE
6.1
Lista excipienţilor
Lactoză monohidrat
6.2
Incompatibilităţi
Nu este cazul.

6.3
Perioada de valabilitate
3 ani.

A se utiliza în decurs de 90 zile de la deschiderea pungii.

6.4
Precauţii speciale pentru păstrare
A se păstra inhalatorul în pungă până la începerea administrării. 

6.5 Natura şi conţinutul ambalajului
Inhalatorul este un dispozitiv cu mai multe componente fabricate din policarbonat, acrilonitril‑butadien‑stiren, polioximetilenă, poliester‑butilenă‑tereftalat, polipropilenă, polistiren şi oţel inoxidabil. Inhalatorul este de culoare albă, prevăzut cu un indicator de doze încorporat şi un buton verde de dozare. Piesa bucală este acoperită cu un capac protector detaşabil, de culoare verde. Inhalatorul este furnizat într-o pungă din plastic, într-o cutie din carton.

Cutie conţinând 1 inhalator a 30 doze.

Cutie conţinând 1 inhalator a 60 doze.

Cutie conţinând 3 inhalatoare, fiecare a câte 60 doze.

Este posibil ca nu toate mărimile de ambalaj să fie comercializate.

6.6
Precauţii speciale pentru eliminarea reziduurilor şi alte instrucţiuni de manipulare
Orice medicament neutilizat sau material rezidual trebuie eliminat în conformitate cu reglementările locale.

Instrucțiuni de utilizare
Pregătirea
Citiți aceste instrucțiuni înainte de a începe utilizarea medicamentului.

Familiarizați-vă cu componentele dispozitivului inhalator Genuair.

Figura A

Înainte de utilizare:
a) Înainte de prima utilizare, se rupe punga sigilată și se scoate inhalatorul. Se aruncă punga și desicantul.
b)  Nu se apasă butonul verde până când nu este momentul administrării dozei.
c)  Se scoate capacul apăsând ușor pe săgețile marcate pe fiecare parte (Figura B).

PASUL 1: Pregătirea dozei 

1.1 Se verifică orificiul piesei bucale și se asigură că nu este blocat de nimic (Figura C). 

1.2 Se verifică fereastra de control (trebuie să arate roșu, Figura C). 

Figura C

1.3 Se ține inhalatorul orizontal, cu piesa bucală în fața dumneavoastră și butonul verde în sus (Figura D).

   Figura D

1.4 Se apasă complet butonul verde în jos pentru a încărca doza (Figura E).
Atunci când se apasă complet butonul, fereastra de control își schimbă culoarea de la roșu la verde.

Se asigură că butonul verde este în sus. Nu se înclină. 

1.5 Se eliberează butonul verde (Figura F).

Se asigură că se eliberează butonul, astfel încât inhalatorul să poată funcționa corect.

Figura E


         Figura F

Se întrerupe și se verifică: 

1.6 Se asigură că fereastra de control are acum culoarea verde (Figura G).

Medicamentul este gata de inhalat.
Se trece la ‘PASUL 2: inhalarea medicamentului’.
       Figura G
Ce este de făcut dacă fereastra de control arată în continuare culoarea roșie după ce s-a apăsat butonul (Figura H)


      Figura H
Doza nu este pregătită. Se merge înapoi la ‘PASUL 1: pregătirea dozei’ și se repetă pașii de la 1.1 la 1.6
Pasul 2: Inhalarea medicamentului
Se citesc în întregime instrucțiunile de la pașii 2.1 la 2.7 înainte de utilizare. Nu se înclină.
2.1 Se ține inhalatorul la distanță de gură și se efectuează un expir profund. Niciodată să nu se expire în inhalator (Figura I). 
 SHAPE  \* MERGEFORMAT 



   Figura I

2.2 Se ține capul drept și se plasează piesa bucală în gură și se strâng bine buzele în jurul piesei bucale (Figura J).
În timpul inhalării, nu se menține apăsat butonul verde.

Figura J

2.3 Se inhalează puternic și adânc prin piesa bucală. Se menține inspirul cât mai mult posibil. 
Un sunet “clic” va anunța că se inhalează corect. Se continuă inspirul cât se poate de mult după ce se aude sunetul “clic”. Unii pacienți ar putea să nu audă “clic”. Se utilizează fereastra de control pentru a se asigura că s-a inhalat corect.
2.4 Se scoate inhalatorul din gură.
2.5 Se ține respirația cât se poate de mult.

2.6 Se expiră lent în afara inhalatorului.
Unii pacienți pot avea o senzație de granule în gură sau pot simți un gust ușor dulce sau puțin amar. Nu se utilizează o doză suplimentară dacă nu se simpte niciun gust la inhalare.

Se întrerupe și se verifică:

2.7 Se asigură că fereastra de control are acum culoarea roșie (Figura K). Aceasta înseamnă că s-a inhalat corect medicamentul.



Figura K
Ce este de făcut dacă fereastra de control control arată în continuare culoarea verde după ce s-a inhalat (Figura L).

Figura L
Aceasta înseamnă că nu s-a inhalat corect medicamentul. Se merge înapoi la ‘PASUL 2: inhalarea medicamentului’ și se repetă pașii de la 2.1 la 2.7.
Dacă fereastra de control tot nu arată culoarea roșie, probabil că s-a uitat eliberarea butonului verde înainte de inhalare sau nu s-a inhalat corect. În acest caz, se încearcă din nou. Se asigură că s-a eliberat butonul verde, și s-a expirat profund. Apoi se inhalează puternic și adânc prin piesa bucală.

Să se adreseze medicului dacă nu s-a reușit să se inhaleze corect după mai multe încercări.

După fiecare utilizare, se pune la loc capacul protector apăsându-l pe piesa bucală (Figura M), pentru a preveni contaminarea inhalatorului cu praf și alte materiale. Trebuie să aruncați inhalatorul dacă se pierde capacul protector.

Informații suplimentare
Ce este de făcut dacă s-a pregătit o doză în mod accidental?

Se păstrează inhalatorul cu capacul protector până la momentul la care trebuie inhalat medicamentul, apoi se scoate capacul și se începe cu Pasul 1.6.

Cum funcționează indicatorul de doze?

· Indicatorul de doze arată numărul total de doze rămase în inhalator (Figura N).

·  La prima utilizare, fiecare inhalator conține cel puțin 60 de doze sau cel puțin 30 de doze, în funcție de ambalaj.
De fiecare dată când se încarcă o doză prin apăsarea butonului verde, indicatorul de doze se mișcă lent către următorul număr (50, 40, 30, 20, 10 sau 0). 
Când este necesar să se procure un inhalator nou?
Trebuie să se procure un inhalator nou: 
· Dacă inhalatorul pare a fi deteriorat sau dacă s-a pierdut capacul, sau 
· Dacă o bandă cu dungi roșii apare în indicatorul de doze, ceea ce înseamnă că se apropie momentul ultimei doze (Figura N), sau
· Dacă inhalatorul este gol (Figura O).



        Figura N

Cum se știe că inhalatorul este gol?
Când s-a ajuns la ultima doză, butonul verde nu va mai reveni la poziția maximă în sus, ci se va bloca la mijloc (Figura O). Chiar dacă butonul verde este blocat, se poate utiliza ultima doză. După aceea, inhalatorul nu va mai putea fi folosit și va trebui utilizat un nou inhalator.

Cum trebuie curățat inhalatorul?

Nu se utilizează NICIODATĂ apă pentru a curăța inhalatorul, deoarece poate afecta medicamentul.

Dacă se dorește curățarea inhalatorului, se șterge piesa bucală la exterior cu un șervețel uscat sau cu un prosop de hârtie.
7.
DEŢINĂTORUL AUTORIZAŢIEI DE PUNERE PE PIAŢĂ
Covis Pharma Europe B.V. 

Gustav Mahlerplein 2

1082MA Amsterdam

Ţările de Jos
8.
NUMĂRUL(ELE) AUTORIZAŢIEI DE PUNERE PE PIAŢĂ 
EU/1/12/778/001
EU/1/12/778/002

EU/1/12/778/003

9.
DATA PRIMEI AUTORIZĂRI SAU A REÎNNOIRII AUTORIZAŢIEI
Data primei autorizări: 20 iulie 2012
Data ultimei reînnoiri: 20 aprilie 2017
10.
DATA REVIZUIRII TEXTULUI

Informaţii detaliate privind acest medicament sunt disponibile pe website‑ul Agenţiei Europene a Medicamentului http://www.ema.europa.eu.
AnexA II

A.
FABRICANTUL (FABRICANȚII) RESPONSABIL PENTRU ELIBERAREA SERIEI
B.
CONDIŢII SAU RESTRICŢII PRIVIND FURNIZAREA ŞI UTILIZAREA
C.
ALTE CONDIŢII ŞI CERINŢE ALE AUTORIZAŢIEI DE PUNERE PE PIAŢĂ
D
CONDIȚII SAU RESTRICȚII PRIVIND UTILIZAREA SIGURĂ ȘI EFICACE A MEDICAMENTULUI
A.
FABRICANTUL (FABRICANȚII) RESPONSABIL PENTRU ELIBERAREA SERIEI

Numele şi adresa fabricantului (fabricanților) responsabili pentru eliberarea seriei
Industrias Farmacéuticas Almirall, S.A.

Ctra. de Martorell 41-61
08740 Sant Andreu de la Barca 

Barcelona

Spania

B.
CONDIŢII SAU RESTRICŢII PRIVIND FURNIZAREA ŞI UTILIZAREA

Medicament eliberat pe bază de prescripţie medicală.

C.
ALTE CONDIŢII ŞI CERINŢE ALE AUTORIZAŢIEI DE PUNERE PE PIAŢĂ 

· Rapoartele periodice actualizate privind siguranța (RPAS) 
Cerințele pentru depunerea RPAS privind siguranța pentru acest medicament sunt prezentate în lista de date de referință și frecvențe de transmitere la nivelul Uniunii (lista EURD), menționată la articolul 107c alineatul (7) din Directiva 2001/83/CE și orice actualizări ulterioare ale acesteia publicate pe portalul web european privind medicamentele
D.
CONDIŢII SAU RESTRICŢII CU PRIVIRE LA SIGURANŢA ŞI EFICACITATEA UTILIZĂRII MEDICAMENTULUI
· Planul de management al riscului (PMR)
Deținătorul autorizației de punere pe piață (DAPP) se angajează să efectueze activitățile și intervențiile de farmacovigilență necesare detaliate în PMR‑ul aprobat și prezentat în modulul 1.8.2 al autorizației de punere pe piață și orice actualizări ulterioare aprobate ale PMR-ului.

O versiune actualizată a PMR trebuie depusă:

· la cererea Agenției Europene pentru Medicamente;
· la modificarea sistemului de management al riscului, în special ca urmare a primirii de informații noi care pot duce la o schimbare semnificativă în raportul beneficiu/risc sau ca urmare a atingerii unui obiectiv important (de farmacovigilență sau de reducere la minimum a riscului).
ANEXA III
ETICHETAREA ŞI PROSPECTUL



A. ETICHETAREA



INFORMAŢII CARE TREBUIE SĂ APARĂ PE AMBALAJUL SECUNDAR
Ambalajul secundar 
1.
DENUMIREA COMERCIALĂ A MEDICAMENTULUI 
Eklira Genuair 322 micrograme pulbere de inhalat
aclidiniu (bromură de aclidiniu)

2.
DECLARAREA SUBSTANŢEI(LOR) ACTIVE
Fiecare doză conţine bromură de aclidiniu 375 micrograme, echivalent cu aclidiniu 322 micrograme.

3.
LISTA EXCIPIENŢILOR
Conţine şi lactoză.
4.
FORMA FARMACEUTICĂ ŞI CONŢINUTUL
1 inhalator a 30 doze
1 inhalator a 60 doze
3 inhalatoare, fiecare conţinând 60 doze
5.
MODUL ŞI CALEA(CĂILE) DE ADMINISTRARE
A se citi prospectul înainte de utilizare.

Administrare inhalatorie.

6.
ATENŢIONARE SPECIALĂ PRIVIND FAPTUL CĂ MEDICAMENTUL NU TREBUIE PĂSTRAT LA ÎNDEMÂNA ŞI VEDEREA COPIILOR 

A nu se lăsa la vederea şi îndemâna copiilor.

7.
ALTĂ(E) ATENŢIONARE(ĂRI) SPECIALĂ(E), DACĂ ESTE(SUNT) NECESARĂ(E)
8.
DATA DE EXPIRARE
EXP

A se utiliza în decurs de 90 de zile de la deschiderea pungii.
9.
CONDIŢII SPECIALE DE PĂSTRARE
Păstraţi inhalatorul Genuair în pungă până la începerea administrării.

10.
PRECAUŢII SPECIALE PRIVIND ELIMINAREA MEDICAMENTELOR NEUTILIZATE SAU A MATERIALELOR REZIDUALE PROVENITE DIN ASTFEL DE MEDICAMENTE, DACĂ ESTE CAZUL
11.
NUMELE ŞI ADRESA DEŢINĂTORULUI AUTORIZAŢIEI DE PUNERE PE PIAŢĂ
Covis Pharma Europe B.V. 

Gustav Mahlerplein 2

1082MA Amsterdam

Ţările de Jos
Covis (siglă Covis)
12.
NUMĂRUL(ELE) AUTORIZAŢIEI DE PUNERE PE PIAŢĂ 
EU/1/12/778/001
30 doze

EU/1/12/778/002
60 doze

EU/1/12/778/003
3 inhalatoare a câte 60 doze
13.
SERIA DE FABRICAŢIE
Lot
14.
CLASIFICARE GENERALĂ PRIVIND MODUL DE ELIBERARE
15.
INSTRUCŢIUNI DE UTILIZARE
16.
INFORMAŢII ÎN BRAILLE
eklira genuair 
17. IDENTIFICATOR UNIC - COD DE BARE BIDIMENSIONAL
cod de bare bidimensional care conține identificatorul unic.
18. IDENTIFICATOR UNIC - DATE LIZIBILE PENTRU PERSOANE
PC: 

SN: 

NN
MINIMUM DE INFORMAŢII CARE TREBUIE SĂ APARĂ PE AMBALAJELE PRIMARE MICI
Etichetă inhalator 
1.
DENUMIREA COMERCIALĂ A MEDICAMENTULUI ŞI CALEA(CĂILE) DE ADMINISTRARE
Eklira Genuair 322 μg pulbere de inhalat
aclidiniu (bromură de aclidiniu)

Administrare inhalatorie
2.
MODUL DE ADMINISTRARE
3.
DATA DE EXPIRARE
EXP

A se utiliza în decurs de 90 zile de la deschiderea pungii.

4.
SERIA DE FABRICAŢIE
Lot
5.
CONŢINUTUL PE MASĂ, VOLUM SAU UNITATEA DE DOZĂ
30 doze

60 doze

6.
ALTE INFORMAŢII
Covis (siglă Covis)
B. PROSPECTUL

Prospect: Informaţii pentru pacient
Eklira Genuair 322 micrograme pulbere de inhalat
Aclidiniu (bromură de aclidiniu)
Citiţi cu atenţie şi în întregime acest prospect înainte de a începe să utilizaţi acest medicament deoarece conţine informaţii importante pentru dumneavoastră.
· Păstraţi acest prospect. S-ar putea să fie necesar să-l recitiţi.

· Dacă aveţi orice întrebări suplimentare, adresaţi-vă medicului dumneavoastră, farmacistului sau asistentei medicale.

· Acest medicament a fost prescris numai pentru dumneavoastră. Nu trebuie să-l daţi altor persoane. Le poate face rău, chiar dacă au aceleaşi semne de boală ca dumneavoastră.

· Dacă manifestaţi orice reacţii adverse, adresaţi-vă medicului dumneavoastră, farmacistului sau asistentei medicale. Acestea pot fi şi reacţii adverse care nu sunt menţionate în acest prospect. Vezi pct. 4.
Ce găsiţi în acest prospect:
1.
Ce este Eklira Genuair şi pentru ce se utilizează

2.
Ce trebuie să ştiţi înainte să utilizaţi Eklira Genuair

3.
Cum să utilizaţi Eklira Genuair

4.
Reacţii adverse posibile

5. Cum se păstrează Eklira Genuair

6. Conţinutul ambalajului şi alte informaţii

Instrucţiuni de utilizare

1. Ce este Eklira Genuair şi pentru ce se utilizează
Ce este Eklira Genuair
Substanţa activă din Eklira Genuair este bromura de aclidiniu, ce aparţine unui grup de medicamente denumite bronhodilatatoare. Bronhodilatatoarele relaxează căile respiratorii şi ajută la menţinerea bronhiolelor deschise. Eklira Genuair este conţinut într-un inhalator, care foloseşte respiraţia dumneavoastră pentru a elibera medicamentul direct în plămâni. Acest lucru ajută pacienţii cu boală pulmonară obstructivă cronică (BPOC) să respire mai uşor.

Pentru ce se utilizează Eklira Genuair
Eklira Genuair se utilizează pentru a menţine deschise căile respiratorii şi pentru a ameliora simptomele de BPOC, o afecţiune gravă, de lungă durată, caracterizată prin greutate la respiraţie. Utilizarea regulată a Eklira Genuair vă poate ajuta atunci când aveţi episoade repetate de scurtare a respiraţiei, legate de boala dumneavoastră ajutându-vă să reduceţi la minim efectele bolii în viaţa de zi cu zi și a reduce numărul de exacerbări (agravarea simptomelor de BPOC pentru mai multe zile).
2. Ce trebuie să ştiţi înainte să utilizaţi Eklira Genuair
Nu utilizaţi Eklira Genuair
· dacă sunteţi alergic la bromura de aclidiniu sau la oricare dintre celelalte componente ale acestui medicament (enumerate la punctul 6). 

Atenţionări și precauţii 
Înainte să utilizaţi Eklira Genuair, adresaţi-vă medicului dumneavoastră, farmacistului sau asistentei medicale:

· dacă aveți probleme cu inima.

· dacă vedeţi halouri în jurul luminilor sau imaginilor colorate (glaucom).

· dacă aveţi prostata mărită, probleme la urinare sau un blocaj al vezicii urinare.
Eklira Genuair este indicat în tratamentul de întreţinere şi nu trebuie folosit pentru tratamentul unei crize bruşte de greutate la respiraţie sau pentru tratamentul respiraţiei şuierătoare. Dacă simptomele dumneavoastră de BPOC (greutate la respiraţie, respiraţie şuierătoare, tuse) nu se ameliorează sau se agravează, trebuie să vă adresaţi imediat medicului dumneavoastră sau farmacistului.

Uscăciunea gurii care a fost observată la medicamente cum este şi Eklira Genuair poate fi asociată, după utilizarea medicamentului pe termen lung, cu prezenţa cariilor dentare. Prin urmare, nu uitaţi să acordaţi o atenţie deosebită igienei orale.

Întrerupeţi utilizarea de Eklira Genuair şi cereţi imediat ajutorul medicului:

· dacă prezentaţi o apăsare în piept, tuse, respiraţie şuierătoare sau greutate la respiraţie imediat după utilizarea acestui medicament. Acestea ar putea fi semne ale unei afecţiuni denumite bronhospasm.
Copii şi adolescenţi
Eklira Genuair nu trebuie utilizat la copii sau adolescenţi cu vârsta sub 18 ani.

Eklira Genuair împreună cu alte medicamente
Spuneţi medicului dumneavoastră sau farmacistului dacă luaţi, aţi luat recent sau s-ar putea să luaţi orice alte medicamente.

Informaţi-l pe medicul dumneavoastră dacă aţi utilizat sau utilizaţi medicamente similare pentru probleme de respiraţie, de exemplu, medicamente care conţin tiotropiu, ipratropiu. Discutaţi cu medicul dumneavoastră sau cu farmacistul dacă nu sunteţi sigur. Utilizarea Eklira Genuair împreună cu aceste medicamente nu este recomandată.

Sarcina şi alăptarea
Dacă sunteţi gravidă sau alăptaţi, credeţi că sunteţi gravidă sau intenţionaţi să rămâneţi gravidă, adresaţi-vă medicului sau farmacistului pentru recomandări înainte de a lua acest medicament. Nu trebuie să folosiţi Eklira Genuair dacă sunteţi gravidă sau alăptaţi, cu excepţia cazului în care v-a fost recomandat de către medic.
Conducerea vehiculelor şi folosirea utilajelor
Eklira Genuair poate avea o influenţă mică asupra capacităţii de a conduce vehicule sau de a folosi utilaje. Acest medicament poate cauza durere de cap, ameţeală sau vedere înceţoşată. Dacă aveţi oricare dintre aceste reacţii, nu conduceţi vehicule sau nu folosiţi utilaje, până când nu vă dispare durerea de cap, nu vă trece senzația de amețeală şi vederea nu vă revine la normal.
Eklira Genuair conţine lactoză 

Dacă medicul dumneavoastră v-a atenţionat că aveţi intoleranţă la unele categorii de glucide, vă rugăm să-l întrebaţi înainte de a lua acest medicament. 
3. Cum să utilizaţi Eklira Genuair
Luaţi întotdeauna acest medicament exact aşa cum v-a spus medicul dumneavoastră sau farmacistul. Discutaţi cu medicul dumneavoastră sau cu farmacistul dacă nu sunteţi sigur.

Doza recomandată este de o inhalare de două ori pe zi, dimineaţa şi seara.

Efectele Eklira Genuair durează 12 ore; prin urmare, vă recomandăm să încercaţi să folosiţi inhalatorul Eklira Genuair la aceeaşi oră, în fiecare dimineaţă şi seară. Astfel organismul dumneavoastră va avea în permanenţă o cantitate suficientă de medicament care să vă ajute să respiraţi uşor în timpul zilei şi nopţii. De asemenea, acest lucru vă va ajuta să vă reamintiţi să utilizaţi inhalatorul.
Doza recomandată poate fi administrată și la vârstnici şi la pacienţii cu probleme ale rinichilor sau ale ficatului. Nu este necesară modificarea dozei.
BPOC este o afecţiune de lungă durată; prin urmare, vă recomandăm să utilizaţi zilnic Eklira Genuair, de două ori pe zi, nu doar atunci când aveţi probleme la respiraţie sau prezentaţi alte simptome ale BPOC.
Calea de administrare
Medicamentul este pentru administrare inhalatorie.

Pentru instrucţiunile de utilizare a inhalatorului Genuair, consultați “Instrucţiuni de utilizare„. Discutaţi cu medicul dumneavoastră sau cu farmacistul dacă nu sunteţi sigur cum să utilizaţi Eklira Genuair. 

Puteți utiliza Eklira Genuair oricând, înainte sau după ce ați consumat alimente sau băuturi.
Dacă utilizaţi mai mult Eklira Genuair decât trebuie
Dacă consideraţi că este posibil să fi utilizat mai mult Eklira Genuair decât trebuie, adresaţi-vă medicului dumneavoastră sau farmacistului.

Dacă uitaţi să utilizaţi Eklira Genuair
Dacă uitaţi să luaţi o doză de Eklira Genuair, inhalaţi doza imediat ce vă amintiţi. Totuşi, dacă este deja ora pentru următoarea doză, nu mai luaţi doza uitată. 

Nu luaţi o doză dublă pentru a compensa doza uitată.
Dacă încetaţi să utilizaţi Eklira Genuair
Acest medicament este destinat utilizării pe termen lung. Dacă doriţi să întrerupeţi tratamentul, adresaţi-vă mai întâi medicului dumneavoastră, deoarece este posibil ca simptomele dumneavoastră să se înrăutăţească.

Dacă aveţi orice întrebări suplimentare cu privire la acest medicament, adresaţi-vă medicului dumneavoastră, farmacistului sau asistentei medicale.

4.
Reacţii adverse posibile
Ca toate medicamentele, acest medicament poate provoca reacţii adverse, cu toate că nu apar la toate persoanele.

Reacţiile alergice pot apărea rar (pot afecta până la 1 din 1000 de persoane). Încetaţi utilizarea medicamentului şi discutaţi imediat cu medicul dumneavoastră dacă vi se umflă faţa, gâtul, buzele sau limba (în asociere sau nu cu dificultăţi la respiraţie sau la înghiţit), prezentați ameţeală sau slăbiciune, aveți bătăi rapide ale inimii sau dacă vă apar la nivelul pielii umflături însoţite de mâncărime intensă (urticarie), deoarece aceste simptome pot fi simptome ale unei reacţii alergice.
Următoarele reacţii adverse pot apărea în timpul utilizării Eklira Genuair:
Frecvente: pot afecta până la 1 din 10 persoane
· Durere de cap
· Inflamare a sinusurilor (sinuzită) 

· Răceală (rinofaringită)
· Tuse

· Diaree
· Greață
Mai puţin frecvente: pot afecta până la 1 din 100 persoane
· Amețeală
· Uscăciune a gurii
· Inflamaţie la nivelul gurii (stomatită)
· Răguşeală (disfonie)

· Bătăi rapide ale inimii (tahicardie)

· Perceperea bătăilor inimii (palpitaţii)
· Bătăi anormale sau neregulate ale inimii (aritmii cardiace)
· Dificultate la urinare (retenţie urinară)

· Vedere înceţoşată
· Erupție trecătoare pe piele
· Mâncărime la nivelul pielii
Raportarea reacţiilor adverse
Dacă manifestaţi orice reacţii adverse, adresaţi-vă medicului dumneavoastră, farmacistului sau asistentei medicale. Acestea includ orice reacţii adverse nemenţionate în acest prospect. De asemenea, puteţi raporta reacţiile adverse direct prin intermediul sistemului naţional de raportare, aşa cum este menţionat în Anexa V. Raportând reacţiile adverse, puteţi contribui la furnizarea de informaţii suplimentare privind siguranţa acestui medicament.
5.
Cum se păstrează Eklira Genuair
Nu lăsaţi acest medicament la vederea şi îndemâna copiilor.

Nu utilizaţi acest medicament după data de expirare înscrisă pe eticheta inhalatorului şi cutie , după „EXP”. Data de expirare se referă la ultima zi a lunii respective.

A se păstra inhalatorul protejat în punga sigilată până la începerea administrării.
A se utiliza în decurs de 90 de zile de la deschiderea pungii. 
Nu utilizaţi Eklira Genuair dacă observaţi că ambalajul este deteriorat sau prezintă semne de folosire.

După ce aţi luat ultima doză, inhalatorul trebuie aruncat. Nu aruncați niciun medicament pe calea reziduurilor menajere. Întrebaţi farmacistul cum să aruncaţi medicamentele pe care nu le mai folosiţi. Aceste măsuri vor ajuta la protejarea mediului. 

6.
Conţinutul ambalajului şi alte informaţii 
Ce conţine Eklira Genuair
· Substanţa activă este bromura de aclidiniu. Fiecare doză conţine bromură de aclidiniu 375 micrograme, echivalent cu aclidiniu 322 micrograme. 
· Cealaltă componentă este lactoza monohidrat (vezi pct.2. “Eklira Genuair conţine lactoză”)
Cum arată Eklira Genuair şi conţinutul ambalajului
Eklira Genuair este o pulbere de culoare albă sau aproape albă. 

Inhalatorul Genuair este de culoare albă şi este prevăzut cu un indicator de doze şi un buton verde de dozaj. Piesa bucală este acoperită cu un capac protector detaşabil, de culoare verde. Inhalatorul este furnizat într-o pungă din plastic.

Mărimi de ambalaj:

Cutie conţinând 1 inhalator a 30 doze.

Cutie conţinând 1 inhalator a 60 doze.

Cutie conţinând 3 inhalatoare, fiecare conţinând 60 doze.

Este posibil ca nu toate mărimile de ambalaj să fie comercializate. 
Deţinătorul autorizaţiei de punere pe piaţă 

Covis Pharma Europe B.V. 

Gustav Mahlerplein 2

1082MA Amsterdam

Ţările de Jos
Fabricantul
Industrias Farmacéuticas Almirall, S.A.

Ctra. de Martorell 41-61
08740 Sant Andreu de la Barca, Barcelona

Spania
Pentru orice informaţii despre acest medicament, vă rugăm să contactaţi reprezentanţa locală a deţinătorului autorizaţiei de punere pe piaţă:

	België/Belgique/Belgien
Covis Pharma Europe B.V.

Tel: 80013067
	Lietuva
Covis Pharma Europe B.V.

Tel: 880000890



	България

Covis Pharma Europe B.V.
Tel: 008002100654

	Luxembourg/Luxemburg
Covis Pharma Europe B.V.

Tel: 80024119

	Česká republika
Covis Pharma Europe B.V.
Tel: 800144474

	Magyarország

Covis Pharma Europe B.V.

Tel.: 0680021540

	Danmark
Zentiva Denmark ApS

Tlf.: +45 787 68 400
	Malta

Covis Pharma Europe B.V.

Tel: 80065149



	Deutschland
Zentiva Pharma GmbH 

Tel: +49 (0) 800 53 53 010 


	Nederland
Covis Pharma Europe B.V.
Tel: 08000270008 



	Eesti

Covis Pharma Europe B.V 

Tel: 8000100776
	Norge
Zentiva Denmark ApS

Tlf: +45 787 68 400


	Ελλάδα
Specialty Therapeutics IKE
Τηλ: +30 213 02 33 913


	Österreich
Covis Pharma Europe B.V.
Tel: 0800006573


	España

Zentiva Spain S.L.U.

Tel: +34 671 365 828 
	Polska
Covis Pharma Europe B.V.
Tel.: 0800919353


	France

Zentiva France

Tél: +33 (0) 800 089 219 
	Portugal
Zentiva Portugal, Lda

Tel: +351210601360



	Hrvatska
Covis Pharma Europe B.V.
Tel: 08004300
	România

Covis Pharma Europe B.V.
Tel: 0800410175




	Ireland
A. Menarini Pharmaceuticals Ireland Ltd 
Tel: +353 1 284 6744

	Slovenija
Covis Pharma Europe B.V.
Tel: 080083003


	Ísland

Zentiva Denmark ApS

Sími: +354 539 5025
	Slovenská republika

Covis Pharma Europe B.V.
Tel: 0800008203


	Italia
Covis Pharma Europe B.V.
Tel: 800168094

	Suomi/Finland
Zentiva Denmark ApS

Puh/Tel: +358 942 598 648 

	Κύπρος
Specialty Therapeutics IKE
Τηλ: +30 213 02 33 913


	Sverige

Zentiva Denmark ApS

Tel: +46 840 838 822 

	Latvija

Covis Pharma Europe B.V.
Tel: 80005962

	




Acest prospect a fost revizuit în {luna AAAA}.
Informaţii detaliate privind acest medicament sunt disponibile pe website‑ul Agenţiei Europene a Medicamentului http://www.ema.europa.eu.
Instrucțiuni de utilizare
Această secțiune conține informații despre modul de utilizare a inhalatorului dumneavoastră Genuair. Este important să citiți aceste informații, deoarece Genuair ar putea să funcționeze diferit de alte inhalatoare pe care le-ați utilizat. Dacă aveți întrebări privind utilizarea inhalatorului dumneavoastră, cereți sfatul medicului dumneavoastră, farmacistului sau asistentei medicale.
Instrucțiunile de utilizare sunt împărțite în următoarele secțiuni:

· Pregătirea





· Pasul 1: pregătirea dozei



· Pasul 2: inhalarea medicamentului


· Informații suplimentare



Pregătirea
Citiți aceste instrucțiuni înainte de a începe să utilizați medicamentul.

Familiarizați-vă cu componentele dispozitivului inhalator Genuair.


[image: image9]
Figura A

Înainte de utilizare:
a) Înainte de prima utilizare, rupeți punga sigilată și scoateți inhalatorul. Aruncați punga și desicantul.
b) Nu apăsați butonul verde până când nu sunteți pregătit să vă administrați o doză.
c) Scoateți capacul apăsând ușor pe săgețile marcate pe fiecare parte (Figura B). 


PASUL 1: Pregătirea dozei 

1.1 Verificați orificiul piesei bucale și asigurați-vă că nu este blocat de nimic (Figura C). 

1.2. Verificați fereastra de control (trebuie să arate roșu, Figura C). 
[image: image10.jpg]



Figura C

1.3 
Țineți inhalatorul orizontal, cu piesa bucală în fața dumneavoastră și butonul verde în sus (Figura D).


[image: image11]


Figura D

1.4 Apăsați complet butonul verde în jos pentru a încărca doza (Figura E).

Atunci când apăsați complet butonul, fereastra de control își schimbă culoarea de la roșu la verde.

Asigurați-vă că butonul verde este în sus. Nu înclinați. 

1.5 Eliberați butonul verde (Figura F).  

Asigurați-vă că eliberați butonul, astfel încât inhalatorul să poată funcționa corect.


Figura E


         Figura F

Opriți-vă și verificați: 

1.6  Asigurați-vă că fereastra de control are acum culoarea verde (Figura G).

Medicamentul este gata de inhalat.
Treceți la ‘PASUL 2: inhalarea medicamentului’.
       Figura G
Ce să faceți dacă fereastra de control arată în continuare culoarea roșie după ce ați apăsat butonul (Figura H)


Figura H
Doza nu este pregătită. Mergeți înapoi la ‘PASUL 1: pregătirea dozei’ și repetați pașii de la 1.1 la 1.6
Pasul 2: Inhalarea medicamentului
Citiți în întregime instrucțiunile de la pașii 2.1 la 2.7 înainte de utilizare. Nu înclinați
2.1 Țineți inhalatorul la distanță de gură și efectuați un expir profund. Niciodată să nu expirați în inhalator (Figura I). 
 SHAPE  \* MERGEFORMAT 



Figura I

2.2 Țineți capul drept și plasați piesa bucală în gură și strângeți bine buzele în jurul piesei bucale (Figura J).
În timpul inhalării, nu mențineți apăsat butonul verde.

[image: image13]



Figura J

2.3 Inhalați puternic și adânc prin piesa bucală. Mențineți inspirul cât puteți de mult. 
Un sunet “clic” vă va anunța că inhalați corect. Continuați să inspirați cât puteți de mult după ce auziți sunetul “clic”. Unii pacienți ar putea să nu audă “clic”. Utilizați fereastra de control pentru a vă asigura că ați inhalat corect.
2.4 Scoateți inhalatorul din gură.
2.5 Țineți-vă respirația cât se poate de mult.

2.6

Expirați lent în afara inhalatorului.
Unii pacienți pot avea o senzație de granule în gură sau pot simți un gust ușor dulce sau puțin amar. Nu luați o doză suplimentară dacă nu simțiți niciun gust la inhalare.

Opriți-vă și verificați:

2.7 Asigurați-vă că fereastra de control are acum culoarea roșie (Figura K). Aceasta înseamnă că ați inhalat corect medicamentul.



Figura K
Ce să faceți dacă fereastra de control control arată în continuare culoarea verde după ce ați inhalat (Figura L).

[image: image14.jpg]



Figura L
Aceasta înseamnă că nu ați inhalat corect medicamentul. Mergeți înapoi la ‘PASUL 2: inhalarea medicamentului’ și repetați pașii de la 2.1 la 2.7.
Dacă fereastra de control tot nu arată culoarea roșie, probabil că ați uitat să eliberați butonul verde înainte de inhalare sau nu ați inhalat corect. În acest caz, încercați din nou. Asigurați-vă că ați eliberat butonul verde, și ați expirat profund. Apoi inhalați puternic și adânc prin piesa bucală.

Vă rugăm să vă adresați medicului dumneavoastră dacă nu ați reușit să inhalați corect după mai multe încercări.

După fiecare utilizare, puneți la loc capacul protector apăsându-l pe piesa bucală (Figura M), pentru a preveni contaminarea inhalatorului cu praf și alte materiale. Trebuie să aruncați inhalatorul dacă pierdeți capacul protector.

[image: image15]
Informații suplimentare
Ce trebuie să faceți dacă ați pregătit o doză în mod accidental?

Păstrați inhalatorul cu capacul protector până la momentul la care trebuie să inhalați medicamentul, apoi scoateți capacul și începeți cu Pasul 1.6.

Cum funcționează indicatorul de doze?

· Indicatorul de doze arată numărul total de doze rămase în inhalator (Figura N).

·  La prima utilizare, fiecare inhalator conține cel puțin 60 de doze sau cel puțin 30 de doze, în funcție de ambalaj.
· De fiecare dată când încărcați o doză prin apăsarea butonului verde, indicatorul de doze se mișcă lent către următorul număr (50, 40, 30, 20, 10 sau 0). 
Când este necesar să vă procurați un inhalator nou?
Trebuie să vă procurați un inhalator nou: 
· Dacă inhalatorul dumneavoastră pare a fi deteriorat sau dacă ați pierdut capacul, sau 
· Dacă o bandă cu dungi roșii apare în indicatorul de doze, ceea ce înseamnă că se apropie momentul ultimei doze (Figura N), sau
· Dacă inhalatorul dumneavoastră este gol (Figura O).



        Figura N

Cum știți că inhalatorul este gol?
Când ați ajuns la ultima doză, butonul verde nu va mai reveni la poziția maximă în sus, ci se va bloca la mijloc (Figura O). Chiar dacă butonul verde este blocat, puteți să vă utilizați ultima doză. După aceea, inhalatorul nu va mai putea fi folosit și va trebui să utilizați un nou inhalator.

[image: image16]
Cum trebuie curățat inhalatorul?

Nu utilizați NICIODATĂ apă pentru a curăța inhalatorul, deoarece poate afecta medicamentul.

Dacă doriți să curățați inhalatorul, ștergeți piesa bucală la exterior cu un șervețel uscat sau cu un prosop de hârtie.

Prezentul document conține informațiile aprobate referitoare la produs pentru Eklira Genuair, cu evidențierea modificărilor aduse de la procedura anterioară care au afectat informațiile referitoare la produs (EMEA/H/C/PSR/S/0047).





Mai multe informații se pot găsi pe site-ul Agenției Europene pentru Medicamente: https://www.ema.europa.eu/en/medicines/human/EPAR/eklira-genuair





Buton verde








Fereastră de control


Verde = inhalatorul este gata are








Indicator de doze








Capac protector





Fereastră de control


Roșu = confirmă inhalarea corectă











Piesa bucală








Se apasă aici pentru a trage





Figura B








Se verifică orificiul 


piesei bucale








ROȘU











VERDE











ROȘU





Figura M








Indicator de doze





Banda cu dungi roșii





Indicatorul de doze se mișcă lent de la 60 la 0: 60, 50, 40, 30, 20, 10, 0.











Figura O





Blocat





Buton verde








Fereastră de control


Verde = inhalatorul este gata utilizare








Indicator de doze








Capac protector





Fereastră de control


Roșu = confirmă inhalarea corectă











Piesa bucală








Apăsați aici pentru a trage








Figura B








Verificați orificiul 


piesei bucale





ROȘU











VERDE











ROȘU





Figura M








Indicator de doze








Banda cu dungi roșii





Indicatorul de doze se mișcă lent de la 60 la 0: 60, 50, 40, 30, 20, 10, 0.











Figura O





Blocat








1
39

